1Pahari Gayus je inyinta! Aku, pamimpin ungkup, je toto-toto sinta ikau, 2balakudoa balaku karigas akan pahari tuntang taloh samandiai uras bahalap kea dengam, sama kilau hambaruam te bahalap kea. 3Aku hanjak toto katika pire-pire pahari oloh Kristen dumah tuntang mansanan akangku ampin kapaham kaketep pahari dengan Hatalla je bujur, basa puna pahari harajur belom manumon auh ajar ain Hatalla. 4Jaton taloh je labih mampahanjak aku, beken bara mahining tahiu kare anakku je belom manumon auh ajar ain Hatalla. 5Paharingku! Kalote ampin kaketep pahari huang gawi je ilalus pahari akan kare oloh itah sama Kristen; malahan oloh Kristen je hindai pahari kasenee mahin indohop awi pahari. 6Ewen jari mansanan akan ungkup hong eka ikei tahiu sintan pahari. Keleh mandohop uka tau marajur jalanan ewen awi tagal hal te je tau manyanang atei Hatalla, 7basa huang jalanan ewen mandohop Kristus, ewen jaton manarima pandohop en-en bara kare oloh je dia mangasene Hatalla. 8Tagal te itah kare oloh Kristen, musti mandohop kare paharin itah sama-sama Kristen je kilau te, mangat itah tau omba huang gawin ewen uka mambarita auh ajar je bujur ain Hatalla. 9Aku jari manyurat ije surat pandak akan ungkup, tapi Diotrepes je manjadi pamimpin huang ungkup, dia maku manumon auhku. 10Kareh amon aku dumah, aku mungkar kare taloh handiai je jari ilaluse, iete tahiu kare taloh papa tuntang tanjaro je insanae tahiu ikei! Tapi taloh handiai te hindai sukup akae. Katika kare pahari sama-sama Kristen dumah, ie dia maku manarima ewen. Malah ie mangahana kare oloh je handak manarima kare pahari te, tuntang ie manyoho kare oloh te balua bara ungkup! 11Pahari je inyinta, ela manyonto taloh je papa. Keleh manyonto je bahalap. Oloh je malalus kahalap, ie oloh ain Hatalla. Tuntang oloh je malalus kapapa hindai mangasene Hatalla. 12Oloh handiai manara Demetrius. Hatalla mahin manara ie. Ikei kea manara ie, tuntang pahari katawan taloh je insanan ikei toh tau imercaya. 13Are toto taloh je handak insanangku akam, tapi angate labih bahalap ela mahalau surat. 14Aku harap dia tahi tinai aku hasondau dengam, tuntang itah handak hakotak hataharep. 15Keleh Tuhan mamberkat pahari. Kare kawal ayum hong ekaku hetoh mangirim tabe akam. Keleh manyampai tabengku akan kakare kawal itah mije-mije.
Copyright
Learn More
bjn_Latn zho_Hant eng_Latn